משנה יבמות ח ניקוד
הֶעָרֵל וְכָל הַטְּמֵאִים לֹא יֹאכְלוּ בִּתְרוּמָה. 
נְשֵׁיהֶן וְעַבְדֵּיהֶן יֹאכְלוּ בִּתְרוּמָה. 
פְּצוּעַ דַּכָּא וּכְרוּת שָׁפְכָה, 
הֵן וְעַבְדֵיהֶן יֹאכְלוּ, 
וּנְשֵׁיהֶן לֹא יֹאכְלוּ; 
וְאִם לֹא יְדָעָהּ מִשֶּׁנַּעֲשָׂה פְּצוּעַ דַּכָּא וּכְרוּת שָׁפְכָה, 
הֲרֵי אֵלּוּ יֹאכְלוּ:

אֵיזֶהוּ פְּצוּעַ דַּכָּא? 
כֹּל שֶׁנִּפְצְעוּ הַבֵּיצִים שֶׁלּוֹ, וַאֲפִלּוּ אַחַת מֵהֶן. 
וּכְרוּת שָׁפְכָה, 
כֹּל שֶׁנִּכְרַת הַגִּיד; 
וְאִם נִשְׁתַּיֵּר מֵהָעֲטָרָה אֲפִלּוּ כְּחוּט הַשַּׂעֲרָה, כָּשֵׁר. 
פְּצוּעַ דַּכָּא וּכְרוּת שָׁפְכָה, 
מֻתָּרִין בְּגִיּוֹרֶת וּמְשֻׁחְרֶרֶת, 
וְאֵינָן אֲסוּרִין אֶלָּא מִלָּבוֹא בַּקָּהָל, 
שֶׁנֶּאֱמַר : 
"לֹא יָבֹא פְצוּעַ דַּכָּא וּכְרוּת שָׁפְכָה בִּקְהַל ה'":

עַמּוֹנִי וּמוֹאָבִי אֲסוּרִים, 
וְאִסּוּרָן אִסּוּר עוֹלָם; 
אֲבָל נְקֵבוֹתֵיהֶם מֻתָּרוֹת מִיָּד. 
מִצְרִי וַאֲדוֹמִי אֵינָם אֲסוּרִים אֶלָּא עַד שְׁלֹשָׁה דוֹרוֹת, 
אֶחָד זְכָרִים וְאֶחָד נְקֵבוֹת. 
רַבִּי שִׁמְעוֹן מַתִּיר אֶת הַנְּקֵבוֹת מִיָּד. 
אָמַר רַבִּי שִׁמְעוֹן, קַל וָחֹמֶר הַדְּבָרִים: 
וּמָה אִם בְּמָקוֹם שֶׁאָסַר אֶת הַזְּכָרִים אִסּוּר עוֹלָם, הִתִּיר אֶת הַנְּקֵבוֹת מִיָּד; 
מָקוֹם שֶׁלֹּא אָסַר אֶת הַזְּכָרִים אֶלָּא עַד שְׁלֹשָׁה דוֹרוֹת, 
אֵינוֹ דִין שֶׁנַּתִּיר אֶת הַנְּקֵבוֹת מִיָּד? 
אָמְרוּ לוֹ: 
אִם הֲלָכָה, נְקַבֵּל; וְאִם לְדִין, יֵשׁ תְּשׁוּבָה. 
אָמַר לָהֶם: לֹא כִי, הֲלָכָה אֲנִי אוֹמֵר. 
מַמְזֵרִין וּנְתִינִין אֲסוּרִין, 
וְאִסּוּרָן אִסּוּר עוֹלָם, 
אֶחָד זְכָרִים וְאֶחָד נְקֵבוֹת:

אָמַר רַבִּי יְהוֹשֻׁעַ: 
שָׁמַעְתִּי שֶׁהַסָּרִיס חוֹלֵץ, וְחוֹלְצִין לְאִשְׁתּוֹ, 
וְהַסָּרִיס לֹא חוֹלֵץ וְלֹא חוֹלְצִין לְאִשְׁתּוֹ; 
וְאֵין לִי לְפָרֵשׁ. 
אָמַר רַבִּי עֲקִיבָא, אֲנִי אֲפָרֵשׁ. 
סְרִיס אָדָם חוֹלֵץ וְחוֹלְצִין לְאִשְׁתּוֹ, 
מִפְּנֵי שֶׁהָיְתָה לוֹ שְׁעַת הַכֹּשֶׁר. 
סְרִיס חַמָּה לֹא חוֹלֵץ וְלֹא חוֹלְצִין לְאִשְׁתּוֹ, 
מִפְּנֵי שֶׁלֹּא הָיְתָה לוֹ שְׁעַת הַכֹּשֶׁר. 
רַבִּי אֱלִיעֶזֶר אוֹמֵר, לֹא כִי, 
אֶלָּא סְרִיס חַמָּה חוֹלֵץ וְחוֹלְצִין לְאִשְׁתּוֹ, 
מִפְּנֵי שֶׁיֵּשׁ לוֹ רְפוּאָה; 
סְרִיס אָדָם לֹא חוֹלֵץ וְלֹא חוֹלְצִין לְאִשְׁתּוֹ, 
מִפְּנֵי שֶׁאֵין לוֹ רְפוּאָה. 
הֵעִיד רַבִּי יְהוֹשֻׁעַ בֶּן בְּתֵירָא עַל בֶּן מְגוּסַת שֶׁהָיָה בִּירוּשָׁלַיִם, 
סְרִיס אָדָם, 
וְיִבְּמוּ אֶת אִשְׁתּוֹ, 
לְקַיֵּם דִּבְרֵי רַבִּי עֲקִיבָא:

הַסָּרִיס לֹא חוֹלֵץ וְלֹא מְיַבֵּם, 
וְכֵן אַיְלוֹנִית, לֹא חוֹלֶצֶת וְלֹא מִתְיַבֶּמֶת. 
הַסָּרִיס שֶׁחָלַץ לִיבִמְתּוֹ, 
לֹא פְּסָלָהּ; 
בְּעָלָהּ – פְּסָלָהּ, 
מִפְּנֵי שֶׁהִיא בְּעִילַת זְנוּת. 
וְכֵן אַיְלוֹנִית שֶׁחָלְצוּ לָהּ אַחִין, 
לֹא פְּסָלוּהָ; 
בְּעָלוּהָ – פְּסָלוּהָ, 
מִפְּנֵי שֶׁבְּעִילָתָהּ בְּעִילַת זְנוּת:

סְרִיס חַמָּה כֹּהֵן שֶׁנָּשָׂא בַּת יִשְׂרָאֵל, 
מַאֲכִילָהּ בִּתְרוּמָה. 
רַבִּי יוֹסֵי וְרַבִּי שִׁמְעוֹן אוֹמְרִים, 
אַנְדְּרוֹגִינוֹס כֹּהֵן שֶׁנָּשָׂא בַּת יִשְׂרָאֵל, 
מַאֲכִילָהּ בִּתְרוּמָה. 
רַבִּי יְהוּדָה אוֹמֵר: 
טֻמְטוּם שֶׁנִּקְרַע וְנִמְצָא זָכָר, 
לֹא יַחֲלֹץ, 
מִפְּנֵי שֶׁהוּא כְּסָרִיס. 
אַנְדְּרוֹגִינוֹס נוֹשֵׂא, אֲבָל לֹא נִשָּׂא. 
רַבִּי אֱלִיעֶזֶר אוֹמֵר: 
אַנְדְּרוֹגִינוֹס חַיָּבִים עָלָיו סְקִילָה, כְּזָכָר:

יבמות ח
ח